Il-Parlament Ewropew sellem il-memorja ta' David Sassoli li miet it-Tlieta fil-11 ta' Jannar. Hu kien is-16-il persuna li okkupa din il-kariga ta' President tal-Parlament Ewropew. L-MEP Maltija Roberta Metsola, li qed tmexxi l-Presidenza b'mod temporanju , kienet preżenti għat-tifkira ta' Sassoli u fakkret fid-diskussjonijiet li kien ikollha ma' Sassoli. Aqra aktar: Imut il-President tal-Parlament Ewropew David Sassoli Miguela Xuereb Fil-Parlament Ewropew illum, is-Segretarju tal-Partit Demokratiku Taljan Enrico Letta qal li Sassoli kien jemmen li d-demokrazija għandha tkun protetta sal-aħħar nifs u din kienet f'moħħu meta fil-bidu tal-pandemija fl-Ewropa, għażel li l-Parlament Ewropew jibqa' miftuħ. "B'din id-deċiżjoni, David kien parti mill-istorja u żgura li l-Parlament Ewropew kien protagonista waqt wieħed mill-aktar żmien kruċjali fl-istorja tad-dinja," saħaq Letta. Hu spjega li b'din id-deċiżjoni, l-Unjoni Ewropea ngħaqdet biex tiġġieled il-pandemija u ħaddnet il-valur tas-solidarjetà. Letta fakkar li meta l-isptarijiet ma kinux qed ilaħħqu mad-domanda, il-PE għażel li s-sewwieqa tal-MEPs jintużaw għall-ħaddiema tas-saħħa ġo Brussel. Semma wkoll li f'dan iż-żmien, il-Parlament kien miftħuħ għal nisa fil-bżonn u persuni li kienu bla saqaf. Letta sostna li, għal Sassoli, dawn l-inizjattivi kienu simbolu tal-Ewropa li baqgħet miftuħa għaċ-ċittadini kollha li kienu jsofru mill-inugwaljanza u ċ-ċittadini li ma kinux mill-Ewropa. "Sassoli kien jgħid li m'għandniex nibżgħu mill-immigranti imma nibżgħu mill-faqar. L-Ewropa ma tistax tkun fortizza għaliex kieku titlef ruħha," kompla jgħid Letta.